
REPUBLIKA HRVATSKA
MEĐIMURSKA ŽUPANIJA
DJEČJI VRTIĆ „MAGNOLIJA" 
PRIBISLAVEC
UPRAVNO VIJEĆE

Na temelju članka 41. stavka 1. Zakona o predškolskom odgoju i obrazovanju („Narodne novine“ br. 10/97, 107/07, 94/13, 98/19, 57/22, 101/23, 145/23, 145/24, 146/25, 22/26) te članka 23., 45., i 85. Statuta Dječjeg vrtića „Magnolija“ (KLASA: 601-01/26-01/05; URBROJ: 2109-26-06-26-06 od 16. travnja 2026. godine), Upravno vijeće Dječjeg vrtića „Magnolija“ je na 4. sjednici održanoj 23. srpnja 2026. godine donijelo


PRAVILNIK
o unutarnjem ustrojstvu i načinu rada
Dječjeg vrtića „Magnolija“ 


 OPĆE ODREDBE

Ovim Pravilnikom o unutarnjem ustrojstvu i načinu rada Dječjeg vrtića „Magnolija“ (u daljnjem tekstu: Pravilnik) utvrđuju se unutarnje ustrojstvo i način rada Vrtića, organizacija rada, sistematizacija radnih mjesta, broj izvršitelja na pojedinim poslovima, uvjeti i način obavljanja poslova te druga pitanja od značaja za ostvarivanje programa predškolskog odgoja i obrazovanja te drugih djelatnosti Vrtića utvrđenih zakonom, aktom o osnivanju i Statutom Vrtića.
Unutarnje ustrojstvo i način rada uređuju se tako da osiguravaju zakonito, učinkovito i kvalitetno ostvarivanje djelatnosti predškolskog odgoja i obrazovanja te drugih djelatnosti koje Vrtić obavlja sukladno zakonu, aktu o osnivanju i Statutu.
Izrazi koji se u ovom Pravilniku koriste u jednom gramatičkom rodu odnose se jednako na muški i ženski rod, bez obzira na to u kojem su rodu navedeni.

Vrtić obavlja djelatnost odgoja i obrazovanja te skrbi o djeci rane i predškolske dobi radi poticanja njihova cjelovitog razvoja i unapređenja kvalitete života, u skladu sa Zakonom o predškolskom odgoju i obrazovanju (u daljnjem tekstu: Zakon), propisima donesenima na temelju Zakona, Programskim usmjerenjem odgoja i obrazovanja predškolske djece te odredbama Statuta Vrtića.

 UNUTARNJE USTROJSTVO I NAČIN RADA

Vrtić organizira i provodi svoj rad na način kojim se osigurava optimalno ostvarivanje svrhe, ciljeva i zadaća ranog i predškolskog odgoja i obrazovanja te skrbi o djeci.
Ustrojstvo i rad Vrtića temelje se na humanističkim vrijednostima, suvremenim znanstvenim i stručnim spoznajama te načelima profesionalnosti, odgovornosti, učinkovitosti i pravodobnosti u ostvarivanju programa predškolskog odgoja i obrazovanja i skrbi o djeci, kao i drugih poslova utvrđenih Godišnjim planom i programom rada Vrtića, u skladu s Državnim pedagoškim standardom predškolskog odgoja i obrazovanja i drugim važećim propisima.
 
U Vrtiću se ostvaruju sljedeći programi:
· redoviti program njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
· programi predškole,
· razni drugi programi u skladu s potrebama djece i zahtjevima roditelja/skrbnika.
Ovisno o potrebama djece i zahtjevima roditelja/skrbnika, Vrtić može provoditi programe u skladu s odredbama Državnog pedagoškog standarda predškolskog odgoja i obrazovanja.
Programi se mogu izvoditi uz prethodnu suglasnost ministarstva nadležnog za obrazovanje, a uz zahtjev za izdavanjem suglasnosti obavezno se prilaže pozitivno stručno mišljenje Agencije za odgoj i obrazovanje.

Unutarnjim ustrojstvom poslovi Vrtića razvrstavaju se na:
1. Stručno-pedagoške poslove:
1.1. poslove vođenja vrtića,
1.2. stručno-razvojne poslove i poslove ranog i predškolskog odgoja;
2. Pomoćno- tehničke poslove:
2.1. poslove prehrane,
2.2. poslove čišćenja.
Stručno-pedagoški poslovi ostvaruju se u svezi s odgojno-obrazovnim, zdravstvenim i socijalnim radom s djecom u odgojnim skupinama i na razini Vrtića, radi zadovoljavanja potreba i interesa djece te stvaranja primjerenih uvjeta za rast i razvoj svakog djeteta u dopunjavanju obiteljskog odgoja u suradnji s roditeljima/skrbnicima i neposrednim dječjim okruženjem.
Pomoćno-tehničkim poslovima osiguravaju se primjereni tehnički i drugi uvjeti za ostvarivanje plana i programa te drugi potrebiti uvjeti za rad i poslovanje Vrtića prema propisanim standardima predškolskog odgoja i obrazovanja.

Radom Vrtića rukovodi ravnatelj.
Ravnatelj organizira rad, raspoređuje poslove i odgovoran je za zakonitost, učinkovitost i kontinuitet rada Vrtića u skladu sa zakonom, Statutom i drugim općim aktima.
Radnici su dužni izvršavati poslove iz svog djelokruga te postupati prema zakonitim uputama ravnatelja.

Stručno-razvojni poslovi i poslovi predškolskog odgoja sadrže: 
· neposredan rad s djecom, 
· izvedbu programa njege, odgoja i obrazovanja, zdravstvene zaštite, unaprjeđenja zdravlja i socijalne skrbi, 
· program za darovitu djecu, 
· program predškole, 
· druge odgojno-obrazovne programe, stručno usavršavanje, suradnju s roditeljima/skrbnicima, planiranje i valorizaciju, vođenje pedagoške dokumentacije, poslove stručnih suradnika,
· ostale poslove utvrđene Godišnjim planom i programom rada.

Poslovi prehrane djece sadrže: 
· organiziranje nabave prehrambenih artikala, 
· organiziranje, pripremanje obroka i serviranje hrane, 
· svakodnevno održavanje prostora za pripremu obroka, posuđa za pripremanje i serviranje hrane te čuvanje prehrambenih artikala.

Poslovi čišćenja obuhvaćaju: 
· čišćenje unutarnjih prostora, podova, prozora i ostalih staklenih površina, namještaja i druge opreme, 
· čišćenje i uređenje vanjskog okoliša te ostale poslove u svezi čišćenja i održavanja prostora i objekata vrtića
· održavanje i uređivanje vanjskog prostora (okoliša) i objekata.

Poslove tehničkog održavanja objekta i opreme Vrtića, koji obuhvaćaju održavanje sustava grijanja (kotlovnice), električnih i vodovodnih instalacija, gromobrana, manje popravke i druge poslove održavanja, osigurava Osnivač sukladno važećim propisima.

Vrtić obavlja djelatnost u okviru petodnevnog radnog tjedna, a tjedni raspored radnog vremena, usklađen s potrebama djece i roditelja/skrbnika, utvrđuje se Godišnjim planom i programom rada Vrtića.

 RADNICI VRTIĆA

U Vrtiću poslove obavljaju sljedeći radnici:
· Ravnatelj
· Odgojno-obrazovni radnici
· Ostali radnici

Ravnatelj organizira i vodi rad i poslovanje Vrtića, odgovara za zakonitost rada te provodi unutarnji stručni i administrativni nadzor nad radom zaposlenika. 
Ravnatelj predstavlja i zastupa Vrtić, poduzima sve pravne radnje u ime i za račun Vrtića, zastupa Vrtić u svim postupcima pred sudovima i ovlaštenim javnopravnim tijelima te odgovara za zakonitost rada

Odgojno-obrazovni radnici rade na stručno–razvojnim poslovima i poslovima ranog i predškolskog odgoja djece u skladu s Državnim pedagoškim standardom predškolskog odgoja i obrazovanja, Godišnjim planom i programom rada te Kurikulumom Dječjeg vrtića.
Odgojno-obrazovni radnici su odgojitelji, stručni suradnik ─ pedagog te viša medicinska sestra kao zdravstvena voditeljica.
Radnici iz stavka 2. ovog članka, pored općih uvjeta, moraju imati odgovarajuću vrstu i razinu obrazovanja, položen ispit te utvrđenu zdravstvenu sposobnost za obavljanje poslova iz stavka 1. ovog članka, prema odredbama Zakona i Pravilnika o vrsti stručne spreme stručnih radnika te vrsti i stupnju stručne spreme ostalih radnika u dječjem vrtiću.


Ostali radnici u vrtiću su kuharice  i spremačica.
Kuharice i spremačice obavljaju pomoćno-tehničke poslove.
Radnici iz stavka 1. ovog članka moraju, pored općih uvjeta, imati i odgovarajuću stručnu spremu prema odredbama Pravilnika o vrsti stručne spreme stručnih djelatnika te vrsti i stupnju stručne spreme ostalih djelatnika u Vrtiću, kao i udovoljavati posebnim uvjetima za ona radna mjesta gdje je to izričito navedeno Zakonom.

Radnici Vrtića te druge osobe mogu boraviti u prostoru Vrtića samo tijekom radnog vremena Vrtića, a izvan radnog vremena samo temeljem odobrenja ravnatelja.

Radnici Vrtića u obavljanju svojih radnih obveza imaju prava i obveze utvrđene općim propisima o radu, zakonom, propisima donesenima na temelju zakona i općim aktima Vrtića.
U svom radu, radnici su dužni pridržavati se zakona, podzakonskih akata, Statuta, općih akata, Godišnjeg plana i programa rada, naloga ravnatelja te stručno, odgovorno i pravovremeno izvršavati radne obveze.

Odgojno-obrazovni radnici obvezni su stručno se usavršavati.

U obavljanju svojih radnih obveza, radnici Vrtića dužni su međusobno surađivati, osobito u pogledu ostvarivanja Godišnjeg plana i programa rada.

U prostoru Vrtića zabranjeno je:
· pušenje,
· nošenje oružja,
· pisanje po zidovima i inventaru vrtića,
· unošenje i konzumiranje alkohola i narkotičkih sredstava,
· unošenje sredstava, opreme i uređaja koji mogu izazvati požar ili eksploziju,
· unošenje tiskovina neprimjerenog sadržaja.
Odgojitelji i roditelji/skrbnici ne smiju bez odobrenja ravnatelja dovoditi u Vrtić strane osobe.
Svim osobama zabranjeno je dovoditi životinje u prostorije i radni okoliš Vrtića.

Dužnost radnika i drugih osoba koje borave u Vrtiću je skrbiti se o imovini Vrtića prema načelu dobroga gospodara.
Radnici Vrtića dužni su se kulturno odnositi prema roditeljima/skrbnicima i drugim osobama koje borave u Vrtiću.

Radnici Vrtića dužni su sredstva Vrtića, koja su im stavljena na raspolaganje, koristiti racionalno. 
Svaki uočeni kvar na instalacijama električne struje, plina ili vodovoda, grijanja ili bilo koji drugi kvar, radnici su obavezni prijaviti ravnatelju.
Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

 RADNO VRIJEME

Radno vrijeme vrtića je od 06:00 ─ 16:30 sati, od ponedjeljka do petka.
Djeca mogu boraviti u Vrtiću samo u vremenu određenom za izvođenje odgojno-obrazovnog programa i drugih oblika rada.
Raspored radnog vremena zaposlenika utvrđuje ravnatelj sukladno potrebama organizacije rada.

Radnici su dužni dolaziti na posao i odlaziti s posla prema rasporedu radnog vremena.
Način evidencije nazočnosti na radu određuje ravnatelj.
Radnik je dužan započeti s radom u točno određeno vrijeme. U slučaju kašnjenja, radnik je obvezan o tome pravodobno obavijestiti ravnatelja ili neposrednog nadređenog te navesti razlog kašnjenja.
Ponavljano neopravdano kašnjenje smatra se povredom radne obveze te može rezultirati usmenim ili pisanim upozorenjem, a u slučaju učestalih povreda i poduzimanjem mjera sukladno propisima o radu.
Pri odlučivanju o mjerama uzimaju se u obzir okolnosti pojedinog slučaja i dosadašnje ponašanje radnika.

Dokumentacija, službeni podaci i druga imovina Vrtića mogu se iznositi iz prostorija Vrtića samo kada je to potrebno za obavljanje službenih poslova ili uz odobrenje ravnatelja, uz poštivanje propisa o zaštiti osobnih podataka i informacijskoj sigurnosti.

U slučaju odsutnosti radnika ravnatelj organizira zamjenu na način kojim se osigurava kontinuitet rada i sigurnost djece, sukladno zakonu i mogućnostima Vrtića.

Djeci s teškoćama u razvoju osigurava se primjerena stručna i druga podrška sukladno zakonu, Državnom pedagoškom standardu, procjeni stručnog tima i raspoloživim mogućnostima Vrtića.


 RAD S DJECOM

Odgojno-obrazovni rad provodi se u skladu sa Zakonom o predškolskom odgoju i obrazovanju, Nacionalnim kurikulumom za rani i predškolski odgoj i obrazovanje, Državnim pedagoškim standardom, kurikulumom Vrtića i Godišnjim planom i programu rada.

Za vrijeme rada odgojitelji i drugi radnici dužni su biti primjereno odjeveni, odnosno nositi urednu i čistu zaštitnu odjeću i obuću.
Dnevni odmor (stanku) radnici koriste tako da se osigura redovito ostvarivanje programa, nadzor nad djecom i komuniciranje sa strankama.

Roditelji/skrbnici mogu razgovarati s odgojiteljima i stručnim suradnicima u dane primanja roditelja/skrbnika ili iznimno u vrijeme koje odredi ravnatelj u dogovoru s odgojiteljem i stručnim suradnikom.
Dane i vrijeme primanja roditelja/skrbnika određuje ravnatelj te je navedene obvezan izvjesiti na oglasnoj ploči Vrtića.
Vrijeme primanja roditelja/skrbnika mora biti izvan radnog vremena odgojitelja.

 SISTEMATIZACIJA RADNIH MJESTA

Ovim člankom se određuje popis i opis radnih mjesta, broj izvršitelja te stručni i drugi uvjeti potrebni za obavljanje poslova određenog radnog mjesta u Vrtiću.

	naziv skupine poslova
	stručno-pedagoški poslovi

	podskupina poslova
	poslovi vođenja vrtića

	naziv radnog mjesta
	ravnatelj

	broj radnika
	1

	radno vrijeme
	puno radno vrijeme

	Uvjeti
	· Za ravnatelja može biti imenovana osoba koja ispunjava uvjete propisane Zakonom o predškolskom odgoju i obrazovanju, Zakonom o ustanovama te Statutom Vrtića.

	opis poslova
	· organizira i vodi rad i poslovanje Vrtića,
· provodi unutarnji stručni i administrativni nadzor nad radom zaposlenika,
· predstavlja i zastupa Vrtić,
· poduzima sve pravne radnje u ime i za račun Vrtića,
· odgovara za zakonitost rada Vrtića,
· predlaže plan i program rada Vrtića,
· brine se za provođenje odluka Upravnog vijeća, Odgojiteljskog vijeća i drugih tijela,
· samostalno donosi odluke u svezi s radom i poslovanjem Vrtića iz svog djelokruga,
· donosi odluke o zasnivanju radnog odnosa na određeno vrijeme do 60 dana,
· donosi odluke o disciplinskom postupku propisane zakonom,
· organizira rad i obavlja raspored radnika na radna mjesta,
· odobrava službena putovanja i druga odsustvovanja s rada radnika,
· potpisuje akte Vrtića,
· podnosi izvješće Upravnom vijeću i drugim nadležnim tijelima o radu i poslovanju,
· osniva stručne skupine kao pomoćna tijela u radu Vrtića,
· obavlja i druge poslove utvrđene zakonom, ovim Statutom i drugim općim aktima Vrtića,
· odlučuje o nabavi prehrambenih artikala u okviru financijskih pragova utvrđenih odlukom Osnivača.

	naziv skupine poslova
	stručno-pedagoški poslovi

	podskupina poslova
	stručno-razvojni poslovi i poslovi ranog i predškolskog odgoja

	naziv radnog mjesta
	odgojitelj

	broj radnika
	12

	radno vrijeme
	puno radno vrijeme

	uvjeti
	· Za odgojitelja može biti zaposlena osoba koja ispunjava uvjete propisane Zakonom o predškolskom odgoju i obrazovanju i drugim propisima kojima se uređuje obavljanje poslova odgojitelja u dječjem vrtiću.

	opis poslova
	· predlaže godišnji plan i program rada iz svojega djelokruga i izrađuje izvješće o ostvarivanju programa rada,
· ostvaruje neposredne zadaće odgoja i naobrazbe predškolske djece,
· predlaže i izvršava tromjesečni, tjedni i dnevni plan ostvarivanja redovitih, posebnih i drugih programa Vrtića,
· osigurava potrebne uvjete, ustrojava rad i radi u odgojnoj skupini,
· sudjeluje u izradi i ostvarivanju izvedbenog odgojno-obrazovnog programa i prati njegovo ostvarivanje,
· vodi odgovarajuću pedagošku dokumentaciju te izrađuje odgovarajuće evidencije,
· skrbi se o prostoru u kojem borave djeca, posebice s obzirom na njegovu pedagošku i estetsku osmišljenost i higijensko zdravstvene uvjete,
· skrbi se o didaktičkim i drugim sredstvima rada Vrtića neophodnim u radu s djecom te o ispravnosti tih sredstava,
· surađuje s roditeljima/skrbnicima, drugim djelatnicima Vrtića i širom društvenom zajednicom,
· sudjeluje u radu stručnih tijela Vrtića, prati stručnu literaturu i dr.,
· redovito se priprema za rad s djecom,
· stručno se usavršava kroz individualne i kolektivne oblike usavršavanja,
· obavlja i sve druge poslove po nalogu ravnatelja.

	naziv skupine poslova
	stručno-pedagoški poslovi

	podskupina poslova
	stručno-razvojni poslovi i poslovi ranog i predškolskog odgoja

	naziv radnog mjesta
	stručni suradnik ─ pedagog

	broj radnika
	1

	radno vrijeme
	puno radno vrijeme

	uvjeti
	· Za pedagoga može biti zaposlena osoba koja ispunjava uvjete propisane Zakonom o predškolskom odgoju i obrazovanju i drugim propisima kojima se uređuje obavljanje poslova stručnog suradnika pedagoga u dječjem vrtiću.

	

opis poslova

	· predlaže i ostvaruje Godišnji plan i program rada Vrtića iz svojega djelokruga te izrađuje izvješće o njegovom izvršenju,
· izrađuje i provodi dnevni program rada,
· sudjeluje u ustroju i obavljanju stručno-pedagoškog rada u Vrtiću,
· brine o cjelovitom odgojno-obrazovnom procesu, a osobito predlaže inovacije, suvremene metode i oblike rada koji će pridonijeti maksimalnom razvoju dječjih sposobnosti,
· planira oblike suradnje s roditeljima/skrbnicima i pomaže im u rješavanju odgojnih situacija,
· pridonosi razvoju timskog rada u Vrtiću i afirmira djelatnost te javno prezentira rezultate unapređivanja odgojno-obrazovne prakse,
· sudjeluje u obavljanju poslova u svezi upisa djece u Vrtić,
· ostvaruje redovite programe njege i socijalne skrbi djece iz svojega djelokruga,
· predlaže i sudjeluje u ostvarivanju programa odgojno-obrazovnog rada s djecom predškolske dobi, ustrojava rad i prati rad u odgojnoj skupini,
· osigurava odgovarajuće uvjete neophodne za izvođenje redovitih programa i posebnih programa: umjetničkog, kulturnog, vjerskog, sportskog i drugog sadržaja,
· sudjeluje u izradi redovitih i posebnih programa Vrtića i prati njihovo ostvarivanje,
· ustrojava i vodi odgovarajuću pedagošku dokumentaciju te izrađuje odgovarajuća izvješća i evidencije,
· skrbi o stručnom usavršavanju i napredovanju odgojitelja Vrtića sukladno Zakonu i drugim propisima,
· surađuje s djecom, roditeljima/skrbnicima, stručnim suradnicima, odgojiteljima i drugim djelatnicima Vrtića, državnim i drugim tijelima,
· sudjeluje u pripremi i radu stručnih tijela, prati stručnu literaturu i dr.,
· obavlja i sve druge poslove po nalogu ravnatelja.

	naziv skupine poslova
	stručno-pedagoški poslovi

	podskupina poslova
	stručno-razvojni poslovi i poslovi ranog i predškolskog odgoja

	naziv radnog mjesta
	zdravstveni voditelj

	broj radnika
	1

	radno vrijeme
	nepuno radno vrijeme (12 sati tjedno)

	uvjeti
	· Za zdravstvenog voditelja može biti zaposlena osoba koja ispunjava uvjete propisane Zakonom o predškolskom odgoju i obrazovanju i drugim propisima kojima se uređuje obavljanje poslova zdravstvenog voditelja u dječjem vrtiću.

	opis poslova
	· predlaže Godišnji plan i program rada iz svojega djelokruga i izrađuje izvješća o njegovu ostvarivanju,
· izrađuje i izvršava dnevni plan rada odnosno ostvarivanja redovnih, posebnih i drugih programa Vrtića,
· sudjeluje u izradi i ostvarivanju izvedbenog odgojno obrazovnog i zdravstvenog programa te programa socijalne skrbi o djeci predškolske dobi, prati njegovo ostvarivanje i izrađuje odgovarajuća izvješća,
· osigurava i unapređuje zaštitu zdravlja djece te u timskom radu s ostalim članovima tima, odgojiteljima, roditeljima/skrbnicima i ostalim čimbenicima sudjeluje u ostvarivanju tih zadataka,
· stručno planira prehranu radi poticanja optimalnog rasta i razvoja sve djece te prati, nadzire i predlaže mjere za poboljšanje sanitarno-higijenskih uvjeta rada u Vrtiću,
· povezuje Vrtić s odgovarajućim službama u lokalnoj zajednici, a rezultate ispitivanja zdravstvene zaštite djece kao sastavnog dijela odgojno–obrazovnog rada javno prezentira,
· obavlja nadzor nad svim radnim i pomoćnim prostorijama i prostorijama Vrtića i predlaže mjere kojima se osigurava čuvanje zdravlja djece i sprječavanje zarazne i druge bolesti,
· odgovara za rad i čistoću svih prostora, igračaka, opreme i inventara Vrtića koji se koristi u radu s djecom,
· sudjeluje u sastavljanju jelovnika, nadzire postupak pripremanja hrane, stanje čistoće kuhinje i drugih prostora i prostorija u kojima se priprema, servira i čuva hrana,
· nadzire djelatnike Vrtića u svezi primjene higijenskih mjera, (nošenja propisane odjeće, obuće, zaštitnih kapa i rubaca) prilikom rada u kuhinji,
· upućuje djelatnike Vrtića na redoviti, a prema potrebi i izvanredni sanitarni pregled i ustrojava zdravstveno prosvjećivanje,
· vodi odgovarajuću pedagošku i zdravstvenu dokumentaciju i izrađuje odgovarajuće evidencije,
· sudjeluje u radu stručnih tijela i prati stručnu literaturu,
· organizira i prati rad tehničkog osoblja,
· prati realizaciju HACCP sustava,
· obavlja i sve druge poslove po nalogu ravnatelja.

	naziv skupine poslova
	pomoćno-tehnički poslovi

	podskupina poslova
	poslovi prehrane

	naziv radnog mjesta
	kuhar (m/ž)

	broj radnika
	2

	radno vrijeme
	puno radno vrijeme

	uvjeti
	· Za kuhara može biti zaposlena osoba koja ispunjava uvjete propisane ovim Pravilnikom i posebnim propisima za obavljanje poslova pripreme hrane u dječjem vrtiću.

	opis poslova
	· priprema obroke prema važećim jelovnicima i normativima prehrane djece,
· vodi brigu o pravilnom zaprimanju, skladištenju i čuvanju namirnica,
· primjenjuje HACCP sustav i druge sanitarno-higijenske propise,
· održava higijenu kuhinje, opreme i pripadajućih prostorija,
· vodi propisane evidencije iz djelokruga rada,
· surađuje sa zdravstvenim voditeljem, ravnateljem i ostalim radnicima Vrtića,
· obavlja i druge poslove sukladno naravi radnog mjesta i općim aktima Vrtića.


	naziv skupine poslova
	pomoćno-tehnički poslovi

	podskupina poslova
	poslovi čišćenja

	naziv radnog mjesta
	spremač (m/ž)

	broj radnika
	3

	radno vrijeme
	puno radno vrijeme

	uvjeti
	· Za spremača može biti zaposlena osoba koja ispunjava uvjete propisane ovim Pravilnikom i posebnim propisima.

	







opis poslova
	· svakodnevno obavlja poslove čišćenja i higijene prostorija u kojima borave djeca, hodnika i drugih prostorija u objektu,
· obavlja poslove čišćenja namještaja i premazivanja zaštitnim sredstvima,
· obavlja poslove pranja i dezinficiranja sanitarnih čvorova tri puta dnevno,
· svakodnevno čisti tepihe i prostirače, te jednom mjesečno iznosi i provjetrava iste,
· svakodnevno čisti okoliš objekata: igrališta, stepeništa, terase i dr.,
· obavlja poslove čišćenja vrata, prozora, prostora za otpad,
· dezinficira kante za otpad,
· obavlja poslove  skidanja zavjesa za pranje i njihovo postavljanje,
· redovito presvlači dječje posteljine,
· svakodnevno postavlja i rasprema ležaljke,
· obavlja poslove pranja i održavanja rublja,
· održava čistoću praonice i drugih prostorija vezanih uz praonicu,
· održava čistoću u uredskim prostorijama,
· povremeno pomaže u pripremanju stolova za jelo te vodi brigu o čistoći prostorija poslije jela,
· obavlja i ostale poslove po nalogu ravnatelja.



 VREDNOVANJE I NADZOR

Vrtić provodi unutarnje vrednovanje rada putem stručnih tijela, timskih analiza i drugih oblika praćenja kvalitete rada.
Unutarnje vrednovanje provodi se kroz samovrednovanje, stručne rasprave, analize rada, praćenje ostvarivanja kurikuluma i druge odgovarajuće oblike vrednovanja.

Nadzor nad zakonitošću rada Vrtića provode nadležna tijela u skladu sa zakonom.




 ZAVRŠNE ODREDBE
 
Na sve što nije pobliže uređeno ovim Pravilnikom, neposredno se primjenjuje zakon i propisi doneseni na temelju zakona.

Danom stupanja na snagu ovoga Pravilnika prestaje važiti Pravilnik o unutarnjem ustrojstvu i načinu rada Dječjeg vrtića „Magnolija“ KLASA: 601-01/26-01/05, URBROJ: 2109-26-06-26-08 od 16. travnja 2026. godine, kao i sve njegove izmjene i dopune.

Ovaj Pravilnik objavit će se na oglasnoj ploči i mrežnoj stranici Vrtića.
Ovaj Pravilnik stupa na snagu danom usvajanja na sjednici Upravnog vijeća.


KLASA: 601-01/26-02/02
URBROJ: 2109-26-1-02-26-1
Pribislavec, 23. srpnja 2026. godine

